কী সেই হিসেব? ২০১২-র বিধানসভা ভোটে ৪৮ শতাংশ ভোট পেয়ে বিজেপি ১১৫টি আসন জিতেছিল। ১৮২ আসনের বিধানসভায় কংগ্রেসের ছিল ৪০ শতাংশ ভোট। তবে জিতেছিল ৬১টা আসনে। সে বার ২৮টি আসনে কংগ্রেসের হারের ব্যবধান ছিল ৪ হাজার ভোটেরও কম। এ বার কংগ্রেসের তূণীরে নতুন তিন অস্ত্র— হার্দিক পটেল, অল্পেশ ঠাকুর ও জিগ্নেশ মেবাণী। অন্তত ৬০টি আসনে ১৫ শতাংশ পাতিদার ভোটার। সেই ভোট কংগ্রেসের ঝুলিতে পড়লে খেলা ঘুরতে বাধ্য। সেই সঙ্গে কংগ্রেস বোঝাচ্ছে, এ বার ‘বদল’ দরকার। গুজরাতের মানুষ অবশ্য পরিবর্তন নিয়ে সে ভাবে মুখ খুলছে না। ঠিক যেমনটা হতো ২০১১-র আগের বাংলায়। ভয়ে তখন মুখ খুলতেন না গ্রামের মানুষ।‘পরিবর্তন’-এর ঢেউ আছড়ে পড়ার আগেই বাঁধ দিতে নেমেছে বিজেপি। মোদী বলছেন, কংগ্রেস বরাবরই গুজরাতি-বিদ্বেষী। আর রূপাণীর যুক্তি, নরেন্দ্রভাইয়ের জমানায় গুজরাতের আরও উন্নতি ঠেকায় কে! এই সুযোগ কি হারানো উচিত!